De 1 iunie, Ziua Copilului, TVR 3 vă invită să redescoperiți bucuria copilăriei într-o ediție specială a emisiunii "Din Arhiva TVR".
Începând cu ora 20:00, îi veți putea urmări pe cei mai mici iubitori de folclor care vor aduce în fața dumneavoastră autenticitatea și frumusețea tradițiilor noastre populare.
"Copilăria este darul pe care ni-l face viața pentru ce vom avea de îndurat". (scria Horaţiu Mălăele).
În spiritul acestei reflecții, emisiunea își propune să celebreze inocența și veselia copilăriei prin muzică și dansuri populare, interpretate cu pasiune și talent de tineri artiști.
Astfel, elevii Școlii de Artă București, coordonați de profesorul Valeria Arnăutu, își vor demonstra măiestria artistică, interpretând cântece cunoscute care ne vor purta înapoi în timp, în lumea satului românesc de odinioară. Printre cei care vor încânta publicul se numără: Daria Butnaru, Maria și Gabriel Fieraru, Anais Ciugulan, Antonio Măgureanu, Iulia David, Matei Stoica, Roxana Filip și grupul "Românașii". Talentul lor, munca și dedicarea pentru păstrarea și promovarea tradițiilor noastre sunt cu adevărat remarcabile.
De asemenea, tinerii de la Ansamblul “Mugurelul” din Cernavodă, coordonați de doamna Mariana Mazilu, vor aduce în atenția telespectatorilor ritmurile și dansurile specifice zonei lor de proveniență, Dobrogea, atât de bogată în confluenţe culturale. Eforturile acestor tineri de a menține vie legătura cu tradițiile străvechi, fie că sunt aromâneşti, greceşti sau lipoveneşti, sunt cu atât mai apreciabile în contextul unei lumi moderne care adesea nu încurajează astfel de preocupări.
Ediția specială a emisiunii "Din Arhiva TVR" de 1 Iunie este mai mult decât un simplu spectacol de folclor. Este o invitație la reflecție și la celebrarea copilăriei, o perioadă esențială și plină de farmec în viața fiecăruia dintre noi. Este un prilej de a ne aminti de propriile rădăcini și de a aprecia eforturile tinerelor generații de a duce mai departe moștenirea culturală a neamului nostru. Şi nu uitaţi să rămâneți copii!